Εικόνα που περιέχει κείμενο

Περιγραφή που δημιουργήθηκε αυτόματα

**Κανονισμός Υλοποίησης Πρακτικής Άσκησης για προπτυχιακούς φοιτητές και φοιτήτριες**

**Τμήμα Λογιστικής και Χρηματοοικονομικής**

**Καλαμάτα**

**Ακαδημαϊκό Έτος 2024-25**

Περιεχόμενα

[**Εισαγωγή** 3](#_Toc109039830)

[**1. Μαθησιακά Αποτελέσματα** 4](#_Toc109039831)

[**2. Θεσμοθέτηση** 4](#_Toc109039832)

[**3. Οργάνωση** 4](#_Toc109039833)

[**4. Αρμοδιότητες Οργάνων Συντονισμού** 6](#_Toc109039834)

[**5. Δήλωση μαθήματος** 7](#_Toc109039835)

[**6. Χρηματοδότηση θέσεων ΠΑ** 7](#_Toc109039836)

[**7. Διαδικασία Υλοποίησης της Πρακτικής Άσκησης** 8](#_Toc109039837)

[**8. Προϋποθέσεις-Κριτήρια Επιλογής** 10](#_Toc109039838)

[**9. Διάρκεια και ωράριο της Πρακτικής Άσκησης** 11](#_Toc109039839)

[**9α. Πρακτική Άσκηση μέσω ΕΣΠΑ** 12](#_Toc109039840)

[**10. Ολοκλήρωση Πρακτικής Άσκησης** 12](#_Toc109039841)

[**11. Βαθμολόγηση μαθήματος** 13](#_Toc109039842)

[**12. Δικαιώματα και υποχρεώσεις ασκούμενων φοιτητών** 13](#_Toc109039843)

[**13. Αποζημίωση - Ασφάλιση ασκούμενων φοιτητών** 14](#_Toc109039844)

[**13.1. Καταβολή Αποζημίωσης** 14](#_Toc109039845)

[**13.2. Ασφάλιση Ασκουμένων** 15](#_Toc109039846)

[**14. Προσωπικά δεδομένα** 15](#_Toc109039847)

# **Εισαγωγή**

Ο θεσμός της Πρακτικής Άσκησης (ΠΑ) αποτελεί ένα κομβικό στοιχείο της διαδικασίας εκπαίδευσης των φοιτητών/τριων της Τριτοβάθμιας Εκπαίδευσης, καθώς συνδέει την θεωρία με την πράξη προσφέροντας στους συμμετέχοντες την ευκαιρία να αναπτύξουν σε πραγματικές συνθήκες εργασιακού περιβάλλοντος τις γνώσεις και τις δεξιότητες που αποκτούν κατά τη διάρκεια των σπουδών τους. Αξίζει να σημειωθεί ότι μέσα από τον συγκεκριμένο θεσμό επιτυγχάνεται η αποτελεσματικότερη ένταξη των αποφοίτων της ανώτατης εκπαίδευσης στην αγορά εργασίας ενώ δημιουργείται ένα κανάλι αμφίδρομης επικοινωνίας των πληροφοριών μεταξύ των Πανεπιστημίου Πελοποννήσου των επιχειρήσεων και οργανισμών και των πάσης φύσεως οικονομικών φορέων.

Η Πρακτική Άσκηση (ΠΑ) στο Πανεπιστήμιο αποτελεί θεσμοθετημένο εκπαιδευτικό έργο, το οποίο αντιστοιχεί σε μάθημα, υποχρεωτικό ή προαιρετικό, του προγράμματος σπουδών. Η ΠΑ δίνει την ευκαιρία στους φοιτητές να έρθουν σε άμεση επαφή με την αγορά εργασίας και να εφαρμόσουν στην πράξη τις γνώσεις και δεξιότητες που έχουν αποκτήσει στη διάρκεια των σπουδών τους, αποκτώντας ταυτόχρονα νέες γνώσεις και δεξιότητες.

Στο Πρόγραμμα συμμετέχουν όλα τα Τμήματα του Πανεπιστημίου Πελοποννήσου.

Στο Τμήμα Λογιστικής και Χρηματοοικονομικής η Πρακτική Άσκηση (ΠΑ) αποτελεί μάθημα επιλογής (6ου ή 8ου εξαμήνου) σύμφωνα με τον Οδηγό Σπουδών του Τμήματος με κωδικό μαθήματος (UAF71) και λαμβάνει **6 ECTS** (πιστωτικές μονάδες) οι οποίες προσμετρώνται για την λήψη πτυχίου.

Οι φοιτητές του Τμήματος έχουν την δυνατότητα να υλοποιήσουν την πρακτική τους άσκηση μέσω του έργου ……………………………., με κωδικό ΟΠΣ (MIS) ……………………, στο πλαίσιο του Επιχειρησιακού Προγράμματος «Ανθρώπινο Δυναμικό και Κοινωνική Συνοχή 2021-2027», που συγχρηματοδοτείται από την Ευρωπαϊκή Ένωση (Ευρωπαϊκό Κοινωνικό Ταμείο) και από εθνικούς πόρους.

Εναλλακτικά σε περίπτωση που κάποιοι φοιτητές δεν μπορούν να συμμετάσχουν στο πρόγραμμα ΕΣΠΑ, μπορούν να υλοποιήσουν την πρακτική τους άσκηση με χρηματοδότηση απευθείας από τους Φορείς.

Πραγματοποιείται σε Δημόσιο ή Ιδιωτικό Φορέα Υποδοχής εκτός Πανεπιστημίου υπό την καθοδήγηση στελέχους του Φορέα Υποδοχής και την επίβλεψη μέλους ΔΕΠ του Τμήματος.

# **1. Μαθησιακά Αποτελέσματα**

Ο/H φοιτητής/τρια με την επιτυχή ολοκλήρωση της Πρακτικής Άσκησης θα είναι σε θέση να:

* εφαρμόσει γνώσεις που απέκτησε κατά τη διάρκεια των σπουδών του/της σε πρακτικές εφαρμογές,
* εξοικειωθεί με το εργασιακό περιβάλλον και τις απαιτήσεις του επαγγελματικού χώρου,
* αναπτύξει ικανότητες αναζήτησης λύσεων σε εφαρμογές της αγοράς εργασίας,
* αναλάβει πρωτοβουλίες στον χώρο εργασίας,
* επιλέξει τις πλέον κατάλληλες τεχνικές σε εφαρμογές της αγοράς εργασίας,
* αναπτύξει επαγγελματική συνείδηση,
* συνυπάρχει εργασιακά με διαφορετικούς επιστημονικούς κλάδους,
* αποκτήσει εμπειρία συλλογικής εργασίας.

# **2. Θεσμοθέτηση**

Το Τμήμα Λογιστικής και Χρηματοοικονομικής του Πανεπιστήμιου Πελοποννήσου, με απόφαση της Συνέλευσης υπ’ αριθμ. 19/15-9-2021 ενέκρινε τον αρχικό Κανονισμό Πρακτικής Άσκησης και με την υπ’ αριθμ. 32/13-12-2022, στον οποίο ορίζονται όλα τα θέματα που αφορούν την εκπόνησή της. Ο παρών κανονισμός μπορεί́ να αναθεωρείται όποτε κριθεί́ απαραίτητο με απόφαση της Γενικής Συνέλευσης του Τμήματος Λογιστικής και Χρηματοοικονομικής.

# **3. Οργάνωση**

Για την εύρυθμη λειτουργία του Έργου υπάρχει σαφής διάκριση αρμοδιοτήτων σε τέσσερα επίπεδα:

Υπεύθυνος Πρακτικής Άσκησης Ιδρύματος: Η Σύγκλητος του Ιδρύματος δύναται να καθορίσει τον Υπεύθυνο Πρακτικής Άσκησης του Ιδρύματος (Ιδρυματικός Υπεύθυνος), ο οποίος έχει τη γενική εποπτεία της Πρακτικής Άσκησης και συντονίζει τη λειτουργία του Γραφείου Πρακτική Άσκησης του Ιδρύματος. Εκτός από τον Ιδρυματικά Υπεύθυνο, η Σύγκλητος του Ιδρύματος δύναται να συγκροτήσει Ιδρυματική Επιτροπή Πρακτικής Άσκησης, η οποία θα έχει ως αποκλειστικό αντικείμενο το συντονισμό των δραστηριοτήτων σχετικά με την Πρακτική Άσκηση. Ο Ιδρυματικά Υπεύθυνος (ή και η Ιδρυματική Επιτροπή Πρακτικής Άσκησης, εφόσον αυτή έχει οριστεί) μεριμνά για:

* Την ομαλή λειτουργία της Πρακτικής Άσκησης στο Ίδρυμα.
* Τον συντονισμό των δραστηριοτήτων σχετικά με την Πρακτική Άσκηση.
* Την αναζήτηση νέων θέσεων Πρακτικής Άσκησης.
* Την υπογραφή όλων των συμβάσεων μεταξύ του Ιδρύματος και των Φορέων Υποδοχής, όπου απαιτείται από το χρηματοδοτικό πλαίσιο.

Διοικητική και Οικονομική Υποστήριξη: Το Γραφείο έχει τις αρμοδιότητες που περιγράφονται στο ΦΕΚ 1443/τ.Β’/16.4.2020, Αριθμ. απόφ. 44/3.3.2020 «Έγκριση προσωρινής δομής των διοικητικών υπηρεσιών του Πανεπιστημίου Πελοποννήσου μέχρι την έκδοση του Οργανισμού του Ιδρύματος», όπως εγκρίθηκε και ισχύει. Για τις αρμοδιότητές του, βλ. το πληροφοριακό σύστημα του Ιδρύματος (<https://praktiki-new.uop.gr/>).

Τεχνική́ Υποστήριξη: Τεχνικός υπάλληλος που είναι υπεύθυνος για τον σχεδιασμό και τον προγραμματισμό́ του πληροφοριακού́ συστήματος της Πρακτικής Άσκησης σύμφωνα και με τις απαιτήσεις της Διαχειριστικής Αρχής, την τεχνική υποστήριξη του συστήματος, τη μαζική ανάρτηση στοιχειών στο σύστημα της Διαχειριστικής Αρχής καθώς και την επικοινωνία με Τμηματικούς Υπευθύνους, Φορείς και Φοιτητές πάνω σε θέματα λειτουργιάς του πληροφοριακού συστήματος.

Υπεύθυνος Τμήματος και Επιτροπή Πρακτικής Άσκησης: Η Συνέλευση του Τμήματος ορίζει Υπεύθυνο Πρακτικής Άσκησης, ο οποίος έχει τη γενική εποπτεία της Πρακτικής Άσκησης. Ως Υπεύθυνος Πρακτικής Άσκησης μπορεί να οριστεί μέλος ΔΕΠ, ή μέλος Ειδικού Επιστημονικού Προσωπικού (Ε.Ε.Π.) ή Ειδικού Εργαστηριακού Διδακτικού Προσωπικού (Ε.ΔΙ.Π.) ή Ειδικού Τεχνικού Εργαστηριακού Προσωπικού (Ε.Τ.Ε.Π.) του

Τμήματος. Η Συνέλευση μπορεί να ορίσει επιπλέον Επιτροπή Πρακτικής Άσκησης, η οποία θα έχει ως αποκλειστικό αντικείμενο το συντονισμό των δραστηριοτήτων σχετικά με την Πρακτική Άσκηση και της οποίας πρόεδρος και μέλος αποτελεί ο Υπεύθυνος ΠΑ Τμήματος.

Σε περίπτωση που το Τμήμα συμμετέχει σε πρόγραμμα χρηματοδότησης ΠΑ φοιτητών από κοινοτικά κονδύλια ΕΣΠΑ, ο Υπεύθυνος του προγράμματος ΕΣΠΑ για το Τμήμα και ο Υπεύθυνος Πρακτικής Άσκησης του Τμήματος υποχρεωτικά είναι το ίδιο πρόσωπο.

Η Συνέλευση ορίζει τριμελή Επιτροπή Αξιολόγησης Αιτήσεων Πρακτικής Άσκησης με τα αναπληρωματικά μέλη της, της οποίας προεδρεύει ο Υπεύθυνος Τμήματος.

Η Συνέλευση ορίζει επίσης τριμελή Επιτροπή Ενστάσεων Αιτήσεων Πρακτικής Άσκησης με τα αναπληρωματικά μέλη της. Τα μέλη της Επιτροπής Αξιολόγησης Αιτήσεων δεν μπορούν να είναι μέλη της Επιτροπής Ενστάσεων. Στην περίπτωση που δεν επαρκούν τα μέλη του Τμήματος για τον ορισμό των επιτροπών μπορούν να ορίζονται κατά προτεραιότητα μέλη από άλλα τμήματα του Πανεπιστημίου με συναφές αντικείμενο.

Η Επιτροπή Αξιολόγησης, αξιολογεί τις αιτήσεις και κοινοποιεί την κατάταξη των φοιτητών βάσει των κριτηρίων επιλογής τους, στην ιστοσελίδα του Τμήματος, τηρώντας παράλληλα τις απαιτήσεις προστασίας προσωπικών δεδομένων. Η Επιτροπή Ενστάσεων, είναι υπεύθυνη για να διαχειρίζεται ενστάσεις που θα μπορούν να υποβάλλονται εντός του εύλογου χρονικού διαστήματος των πέντε (5) εργάσιμων ημερών από την ημερομηνία δημοσίευσης των προσωρινών αποτελεσμάτων κατάταξης των αιτούντων φοιτητών του εκάστοτε Τμήματος και εν γένει, να εγγυάται την ομαλή και δίκαιη επιλογή των υποψηφίων. Η Συνέλευση Τμήματος δύναται να ορίσει επόπτες της Πρακτικής Άσκησης για τον καλύτερο συντονισμό με Φορείς Υποδοχής Πρακτικής Άσκησης. Με τον ίδιο τρόπο, ο κάθε φορέας δύναται να ορίσει επόπτη για την επίβλεψη του ασκούμενου φοιτητή.

Η θητεία του Υπευθύνου Τμήματος και των Επιτροπών είναι τριετής.

# **4. Αρμοδιότητες Οργάνων Συντονισμού**

Ο **Υπεύθυνος Τμήματος και η Επιτροπή Πρακτικής Άσκησης** μεριμνούν για:

* την αναζήτηση νέων θέσεων Πρακτικής Άσκησης και γνωστοποίηση των θέσεων Πρακτικής Άσκησης που υπάρχουν
* την προκήρυξη θέσεων πρακτικής άσκησης για χρηματοδότηση μέσω προγραμμάτων προερχόμενων από κοινοτικά κονδύλια ΕΣΠΑ ή άλλες πηγές ιδιωτικής χρηματοδότησης και αξιολογεί τις αιτήσεις που έχουν υποβληθεί.
* την αξιολόγηση της καταλληλότητας των Φορέων Υποδοχής Πρακτικής Άσκησης, στους οποίους πρόκειται να πραγματοποιηθεί η Πρακτική Άσκηση,
* την ενημέρωση των Φορέων Υποδοχής (Δημόσιου ή Ιδιωτικού Τομέα), στους οποίους ασκούνται οι φοιτητές, για τη διαδικασία που πρέπει να ακολουθηθεί, καθώς και για τα ονόματα των φοιτητών που θα ασκηθούν σε αυτούς,
* την ενημέρωση της γραμματείας του Τμήματος για την επιτυχή ολοκλήρωση της Πρακτικής Άσκησης του κάθε ασκούμενου φοιτητή, προκειμένου να καταχωρηθούν οι βαθμολογίες και οι Πιστωτικές Μονάδες στο φοιτητή,
* την εξασφάλιση άδειας παρουσίας και άσκησης των φοιτητών στους σχολικούς χώρους ειδικά, στην περίπτωση, πρακτικής άσκησης σε σχολείο. Ειδικότερα, στην περίπτωση, των «καθηγητικών» Σχολών/ Τμημάτων, ο Υπεύθυνος οφείλει να έχει εξασφαλίσει άδεια για την παρουσία και άσκηση των φοιτητών στους σχολικούς χώρους.
* την υποβολή ετήσιας έκθεσης στην ΟΜΕΑ και το Γραφείο Πρακτικής Άσκησης σύμφωνα με σχετικό πρότυπο.
* την εισήγηση προς τη Συνέλευση του Τμήματος για την τοποθέτηση φοιτητών σε θέσεις ΠΑ, αξιολογώντας τον Φορέα Υποδοχής λαμβάνοντας υπόψη το αντικείμενο εργασιών του, το πρόγραμμα εκπαίδευσης / απασχόλησης που θα προσφέρει στον ασκούμενο, την επάρκεια μορφωτικού επιπέδου και συνάφειας αντικειμένου του Επόπτη που προτείνεται, καταλληλότητα των χώρων εργασίας στους οποίους πρόκειται να πραγματοποιηθεί η ΠΑ, κλπ.
* την εισήγηση προς τη Συνέλευση του Τμήματος σχετικά με τον ορισμό τριμελούς επιτροπής αποτελούμενη από τον Επόπτη Καθηγητή και δύο πρόσθετα μέλη από τα μέλη της ακαδημαϊκής κοινότητας του Τμήματος για την επίβλεψη του εκπαιδευτικού μέρους της ΠΑ του φοιτητή.

Ο Υπεύθυνος Πρακτικής Άσκησης Τμήματος είναι αρμόδιος για το συντονισμό της υπογραφής της σύμβασης με το Φορέα Υποδοχής. Έχει ως αντικείμενο τη γενική εποπτεία της εκπαιδευτικής διαδικασίας της πρακτικής άσκησης στο πλαίσιο του προγράμματος σπουδών, τον συντονισμό της Επιτροπής Πρακτικής Άσκησης, των Εποπτών Πρακτικής Άσκησης και των Φορέων Υποδοχής και τη σύνταξη και υποβολή ετήσιας έκθεσης για την υλοποίηση και αξιολόγηση του προγράμματος πρακτικής άσκησης προς τη Συνέλευση του Τμήματος.

Ο **Επόπτης Καθηγητής της Πρακτικής Άσκησης** είναι μέλος του εκπαιδευτικού προσωπικού του Τμήματος (μέλος ΔΕΠ, ΕΕΠ, ΕΔΙΠ, επί συμβάσει διδάσκοντας ΠΔ407/80 ή Πανεπιστημιακός Υπότροφος) και έχει ως αποκλειστική αρμοδιότητα την επίβλεψη του εκπαιδευτικού μέρους της ΠΑ του φοιτητή και την τελική αξιολόγησή της. Ο Επόπτης Πρακτικής Άσκησης είναι αρμόδιος για την καθοδήγηση και υποστήριξη των φοιτητών καθ’ όλη τη διαδικασία της πρακτικής άσκησης σε φορείς υποδοχής, την επικοινωνία με τους φορείς υποδοχής για την επίτευξη των επιδιωκόμενων μαθησιακών αποτελεσμάτων και την ενημέρωση του Υπευθύνου Πρακτικής Άσκησης και της Επιτροπής Πρακτικής Άσκησης. Ειδικότερα:

* Ελέγχει κατά διαστήματα, το αντικείμενο εργασίας και την πρόοδο του ασκούμενου φοιτητή και τον καθοδηγεί για την καλύτερη διεξαγωγή της.
* Συνεργάζεται με τον επιβλέποντα του φορέα απασχόλησης για την καλύτερη εκπαίδευση του φοιτητή.
* Ελέγχει το ημερολόγιο εργασιών του φοιτητή.
* Βαθμολογεί, σύμφωνα με τα οριζόμενα στο Πρόγραμμα σπουδών (βλ. παρ. 11. Βαθμολόγηση μαθήματος), την ΠΑ του φοιτητή.

Ο **Επόπτης του Φορέα** **Υποδοχής,** ο οποίος θα πρέπει να έχει επαρκή εμπειρία στο αντικείμενο της άσκησης: α) επιβλέπει την άσκηση και την επίδοση των φοιτητών, β) υποβάλλει προτάσεις στη διεύθυνση του Φορέα Υποδοχής για βελτίωση των συνθηκών εκπαίδευσης των φοιτητών, γ) συνεργάζεται με τον Επόπτη Πρακτικής Άσκησης για την αποτελεσματικότερη άσκηση των φοιτητών, δ) υποβάλλει, στο τέλος της άσκησης των φοιτητών, στον Υπεύθυνο Πρακτικής Άσκησης τα δικαιολογητικά που περιγράφονται στη σύμβαση πρακτικής άσκησης.

# **5. Δήλωση μαθήματος**

Η πρακτική άσκηση, όπως ισχύει και με όλα τα υπόλοιπα μαθήματα του Προγράμματος Σπουδών, θα πρέπει να δηλώνεται από τους φοιτητές κατά την περίοδο των σχετικών δηλώσεων, ως μάθημα του ακαδημαϊκού εξαμήνου στο οποίο προσφέρεται.

Επισημαίνεται, ότι η δήλωση αυτή είναι αναγκαία και όχι ικανή προϋπόθεση για την έναρξη της ΠΑ. Η επιλογή του μαθήματος στο πληροφοριακό σύστημα φοιτητολογίου από τον φοιτητή δεν συνεπάγεται και αυτόματη επιλογή του σε θέση ΠΑ.

# **6. Χρηματοδότηση θέσεων ΠΑ**

Η χρηματοδότηση θέσεων Πρακτικής Άσκησης προέρχεται από:

* **Κοινοτικά Κονδύλια (πρόγραμμα ΕΣΠΑ)**: Στο Τμήμα κατανέμεται από το Ίδρυμα ένας αριθμός χρηματοδοτούμενων θέσεων για συγκεκριμένη προγραμματική περίοδο, τις οποίες διαθέτει στους φοιτητές του μέσω τακτικών προκηρύξεων, σύμφωνα με τον προγραμματισμό του προγράμματος και την απορροφητικότητα που ήδη έχει επιτευχθεί. Ο φορέας απασχόλησης είτε προτείνεται από τον δικαιούχο φοιτητή, οποίος με δική του πρωτοβουλία τον έχει αναζητήσει και έχει συμφωνήσει να τον υποδεχθεί, είτε από τις διαθέσιμες θέσεις του Τμήματος.
* **Ιδιωτική Χρηματοδότηση μέσω προγραμματικής συμφωνίας Τμήματος με φορέα απασχόλησης**: Στο Τμήμα δύνανται να προσφέρονται χρηματοδοτούμενες θέσεις ΠΑ για συγκεκριμένα αντικείμενα απασχόλησης από φορείς απασχόλησης. Στην προγραμματική συμφωνία του Τμήματος με τον φορέα απασχόλησης, θα προσδιορίζονται το αντικείμενο της συνεργασίας, η διάρκειά της, το ύψος της αποζημίωσης, οι όροι της σύμβασης της ΠΑ και οι υποχρεώσεις των συμβαλλόμενων μερών. Οι ασφαλιστικές εισφορές καταβάλλονται από τον φορέα απασχόλησης.
* **Μεμονωμένη Ιδιωτική Χρηματοδότηση μέσω συμφωνίας φοιτητή με φορέα απασχόλησης**. Ο φοιτητής, με δική του πρωτοβουλία έχει αναζητήσει και έχει συμφωνήσει με φορέα υποδοχής να τον απασχολήσει. Το ύψος της αποζημίωσης καθορίζεται κατόπιν συνεννόησης του Υπευθύνου ΠΑ του Τμήματος με τον φορέα απασχόλησης. Οι ασφαλιστικές εισφορές καταβάλλονται από τον φορέα απασχόλησης. Η συμφωνία θα πρέπει να εγκρίνεται από τη Γενική Συνέλευση του Τμήματος.
* **Πρόγραμμα Erasmus+**: Το πρόγραμμα Erasmus χρηματοδοτεί φοιτητές να πραγματοποιήσουν Πρακτική Άσκηση σε φορέα υποδοχής του εξωτερικού με διάρκεια κινητικότητας από 2-12 μήνες και με δικαίωμα μηνιαίας επιχορήγησης ανάλογα με την χώρα υποδοχής. Η ΠΑ μπορεί να υλοποιηθεί σε κράτη μέλη της Ευρωπαϊκής Ένωσης, καθώς και σε συγκεκριμένες χώρες εκτός Ευρωπαϊκής Ένωσης, βάσει των προγραμματικών συμφωνιών του Τμήματος. Αρμόδια υπηρεσία για το πρόγραμμα Erasmus+ είναι τμήμα Δημοσίων και Διεθνών Σχέσεων του Ιδρύματος.

# **7. Διαδικασία Υλοποίησης της Πρακτικής Άσκησης**

Η διαδικασία περιλαμβάνει τα εξής βήματα:

* Ο Υπεύθυνος Τμήματος ανακοινώνει τον αριθμό διαθέσιμων θέσεων Πρακτικής Άσκησης, κατηγοριοποιημένων ανά πηγή χρηματοδότησης. Στην ανάρτηση της πρόσκλησης θα πρέπει να αναφέρονται ρητά ο συνολικός αριθμός φοιτητών που θα ασκήσουν πρακτική άσκηση, ο χρόνος λήξης των αιτήσεων και ο χρόνος άσκησης ενστάσεων. Η ανακοίνωση πραγματοποιείται πριν την έναρξη της περιόδου εκπόνησης πρακτικής άσκησης, όπως προσδιορίζεται στον οδηγό σπουδών του Τμήματος με επαρκές χρονικό διάστημα για την ολοκλήρωση των διαδικασιών επιλογής, ενστάσεων και συμβασιοποίησης.
* Η διαδικασία επιλογής φοιτητών/τριών διακρίνεται σε τρεις διαδοχικές φάσεις, οι οποίες εκτελούνται αποκλειστικά μέσω του πληροφοριακού συστήματος της Πρακτικής Άσκησης[[1]](#footnote-1).

1. Η πρώτη φάση είναι η φάση ελέγχου επιλεξιμότητας. Εφόσον ο/η φοιτητής/τρία πληροί τις προϋποθέσεις του οδηγού σπουδών για την επιλογή του μαθήματος Πρακτικής Άσκησης και έχει δηλώσει το μάθημα της Πρακτικής Άσκησης στις δηλώσεις μαθημάτων, ο/η φοιτητής/τρια μπορεί να προχωρήσει σε αίτηση για την κάλυψη μίας εκ των διαθέσιμων θέσεων[[2]](#footnote-2).
2. Η δεύτερη φάση αποτελεί τη φάση επιλογής. Στο πλαίσιο της χρηστής διοίκησης θα πρέπει να διασφαλίζεται η διαφάνεια και η ίση μεταχείριση και μη διάκριση των αιτούμενων. Ως εκ τούτου τα κριτήρια αξιολόγησης είναι κοινά για όλα τα Τμήματα του Πανεπιστημίου. Αφού ελεγχθεί το κριτήριο επιλεξιμότητας της πρώτης φάσης ο/η φοιτητής/τρια προχωρά στην αίτηση. Η επιλογή βασίζεται σε κριτήρια που βαθμολογούνται στην κλίμακα 0 μέχρι 100. Τα κριτήρια παρουσιάζονται στην παράγραφο 7.

Η Επιτροπή Αξιολόγησης Αιτήσεων Πρακτικής Άσκησης αξιολογεί τις αιτήσεις και εισηγείται στη Συνέλευση του Τμήματος κατατάσσοντας σε σειρά αξιολόγησης τις αιτήσεις των φοιτητών/τριών. Ειδικά για φοιτητές/τριες που ανήκουν σε κατηγορία ΑΜΕΑ[[3]](#footnote-3) δεν ισχύει η παραπάνω μοριοδότηση και προηγούνται στην επιλογή. Το πρακτικό αξιολόγησης των αιτήσεων συμμετοχής στο πρόγραμμα της ΠΑ θα αναφέρει αναλυτικά τα εξής: τον τρόπο επιλογής φοιτητών, τον αριθμό θέσεων που προκηρύχθηκαν, τον αριθμό αιτήσεων που υποβλήθηκαν, τη μοριοδότηση κάθε συμμετέχοντα ανά κριτήριο επιλογής, - και θα υπογράφεται και από τα 3 μέλη της επιτροπής αξιολόγησης. Μετά την έγκριση από τη Συνέλευση Τμήματος, τα αποτελέσματα αναρτώνται από τη Γραμματεία στο δικτυακό τόπο του Τμήματος και οι ενδιαφερόμενοι/ες φοιτητές/τριες μπορούν να προχωρήσουν σε ένσταση επί των αποτελεσμάτων σε διάστημα 5 ημερών από την ανάρτηση των αποτελεσμάτων. Εφόσον υπάρχουν ενστάσεις, η επιτροπή Ενστάσεων εισηγείται στη Συνέλευση του Τμήματος και εκδίδεται απόφαση τελικών αποτελεσμάτων άλλως θεωρούνται ως τελικά τα αποτελέσματα της αρχικής ανάρτησης.

1. Μετά την έκδοση των τελικών αποτελεσμάτων καλούνται μέσα σε ρητές προθεσμίες οι φοιτητές/τριες που επιλέχθηκαν να δηλώσουν προτίμηση ως προς τις προσφερόμενες θέσεις πρακτικής άσκησης. Ο Υπεύθυνος Τμήματος και η Επιτροπή Πρακτικής Άσκησης λαμβάνοντας υπόψη τις προτιμήσεις των φοιτητών, το αντικείμενο της θέσης, το προφίλ των υποψηφίων, βοηθά τους/τις φοιτητές/τριες να εκδηλώσουν ενδιαφέρον μέσω του πληροφοριακού συστήματος για τις διαθέσιμες θέσεις Πρακτικής Άσκησης[[4]](#footnote-4). Οι φοιτητές/τριες μπορούν να επιλέξουν μέχρι 5 από τις διαθέσιμες θέσεις. Εάν ο/η φοιτητής/τρια δεν προχωρήσει σε επιλογή θέσης μέσα στην προθεσμία που έχει τεθεί, χάνει τη σειρά του και καλείται ο πρώτος επιλαχών. Εάν κανείς φορέας πρακτικής άσκησης δεν κάνει αποδεκτή την αίτηση του/της φοιτητή/τριας, τότε δίνεται η δυνατότητα για μια ακόμη επιλογή θέσεων.

Μετά την ολοκλήρωση της διαδικασίας επιλογής ο Τμηματικός Υπεύθυνος σε συνεργασία με τους φοιτητές και τους εκπροσώπους των φορέων καταθέτει πρόταση στη Συνέλευση του Τμήματος. Στη συνέχεια, αφού εγκριθούν, ακολουθούνται τα βήματα που προβλέπονται ανάλογα με την πηγή χρηματοδότησης της Πρακτικής Άσκησης. Για την υλοποίηση υπογράφεται σύμβαση πρακτικής άσκησης. Στην περίπτωση χρηματοδότησης μέσω ΕΣΠΑ η σύμβαση υπογράφεται από τους α) Φοιτητή β) Φορέα Υποδοχής γ) Υπεύθυνο Τμήματος δ) Ιδρυματικό Υπεύθυνο ΠΑ ε) Νόμιμο εκπρόσωπο ΕΛΚΕ. Στις περιπτώσεις ιδιωτικής χρηματοδότησης υπογράφουν οι α) Φοιτητής, β) Φορέα Υποδοχής, γ) Πρόεδρος Τμήματος.

Τέλος, επισημαίνεται ότι στις περιπτώσεις ιδιωτικής χρηματοδότησης, δεν ισχύουν οι φάσεις 2 και 3 και υπογράφεται απευθείας ειδική σύμβαση εργασίας.

Κατά τη λήξη της ΠΑ, ο φοιτητής υποβάλλει στο πληροφοριακό σύστημα α) **Βεβαίωση περάτωσης** ΠΑ από τον φορέα απασχόλησης, β) **Έκθεση πεπραγμένων** που συντάσσεται από τον φοιτητή, στην οποία αναφέρονται στοιχεία όπως το αντικείμενο της ΠΑ, η περιγραφή της εργασίας που έλαβε χώρα στη διάρκεια της πρακτικής, εάν τηρήθηκε το χρονοδιάγραμμα, οι πρόσθετες γνώσεις που αποκτήθηκαν, οι γνώσεις που αξιοποιήθηκαν, κλπ., γ) Ερωτηματολόγιο **αξιολόγησης φοιτητή** από το φορέα απασχόλησης, δ) Ερωτηματολόγιο **αξιολόγησης φορέα απασχόλησης** από τον φοιτητή, ε) οποιοδήποτε άλλο έγγραφο προβλέπεται στον Κανονισμό ΠΑ κάθε Τμήματος ή απαιτείται από το Φορέα Χρηματοδότησης

Ο **Επόπτης Καθηγητής** αξιολογεί την ΠΑ του φοιτητή, σύμφωνα με το Πρόγραμμα Σπουδών και υποβάλει έκθεση αξιολόγησης ΠΑ, όπου αναφέρεται ο βαθμός στην κλίμακα 0 έως 10.

# **8. Προϋποθέσεις-Κριτήρια Επιλογής**

Το Πρόγραμμα Πρακτικής Άσκησης απευθύνεται σε φοιτητές/τριες που έχουν συγκεντρώσει τουλάχιστον 120 ECTSμέχρι και την **υποβολή της αίτησης**. Σημειώνεται ότι οι ελάχιστες ακαδημαϊκές απαιτήσεις είναι κριτήριο αποκλεισμού από την διαδικασία επιλογής στο Πρόγραμμα Πρακτικής Άσκησης.

Στο πλαίσιο της χρηστής δημοσιονομικής διαχείρισης των συγχρηματοδοτούμενων πράξεων θα πρέπει να διασφαλίζεται η διαφάνεια και η ίση μεταχείριση και μη διάκριση των αιτούμενων συμμετοχής στο πρόγραμμα. Ως εκ τούτου εφαρμόζονται τα παρακάτω ακαδημαϊκά κριτήρια επιλογής των φοιτητών/τριών που θα συμμετάσχουν στο πρόγραμμα.

**Κριτήρια Αξιολόγησης:** Η επιλογή βασίζεται σε κριτήρια που βαθμολογούνται στην κλίμακα 0 μέχρι 100 . Τα κριτήρια είναι τα ακόλουθα:

* **Κριτήριο 1:** Σταθμισμένος Μέσος όρος (Σ.Μ.Ο.) των μαθημάτων στα οποία έχει καταχωρηθεί βαθμολογία στο σύστημα φοιτητολογίου μέχρι την ημερομηνία λήξης υποβολής των αιτήσεων. Ο Σταθμισμένος Μέσος Όρος των μαθημάτων προκύπτει από το βαθμό κάθε μαθήματος σταθμισμένου με το φόρτο ECTS του μαθήματος. Το κριτήριο έχει βαρύτητα 50%.
* **Κριτήριο 2:** Σύνολο Ακαδημαϊκών Μονάδων ECTS που έχει συγκεντρώσει ο/η φοιτητής/τρια ως ποσοστό των μονάδων ECTS των Ν-1 ετών του προγράμματος σπουδών και μέγιστο βαθμό το 100, όπου Ν τα έτη σπουδών που απαιτούνται για τη λήψη πτυχίου. Το κριτήριο έχει βαρύτητα 40%
* **Κριτήριο 3:** Το έτος σπουδών του/της φοιτητή/τριας. 100 μονάδες εάν ο/η φοιτητής/τρια βρίσκεται μέχρι το Ν έτος σπουδών και για κάθε έτος μετά το Ν χάνει 10 μονάδες. Το κριτήριο έχει βαρύτητα 10%

Σε περίπτωση ισοβαθμίας στο όριο των επιλεχθέντων θα λαμβάνεται υπόψη ο Μ.Ο. βαθμολογίας του/της φοιτητή/τριας μέχρι την ημερομηνία λήξης υποβολής των αιτήσεων.

Σε περίπτωση ακύρωσης αίτησης συμμετοχής ή απόσυρσης συμμετοχής φοιτητή/τριας που έχει λάβει χρηματοδότηση ΕΣΠΑ η χρηματοδότηση δίνεται στον πρώτο/η επιλαχών/ούσα βάσει των δημοσιευμένων πινάκων κατάταξης. Σε περίπτωση καθυστερημένης ακύρωσης αίτησης συμμετοχής φοιτητή/τριας που έχει λάβει χρηματοδότηση ΕΣΠΑ και ο πρώτος επιλαχών έχει ήδη τοποθετηθεί στο μη αμειβόμενο πρόγραμμα θα επιλέγεται ο αμέσως επόμενος επιλαχών. Σε περίπτωση που δεν υπάρχει επιλαχών το ποσό χρηματοδότησης μεταφέρεται στο επόμενο εξάμηνο.

Ειδικά για φοιτητές/τριες που ανήκουν σε κατηγορία ΑΜΕΑ δεν ισχύει η παραπάνω μοριοδότηση και προηγούνται στην επιλογή.

Το πρακτικό αξιολόγησης των αιτήσεων συμμετοχής στο πρόγραμμα της ΠΑ θα πρέπει να αναφέρει αναλυτικά τα εξής: τον τρόπο επιλογής φοιτητών, τον αριθμό θέσεων που προκηρύχθηκαν, τον αριθμό αιτήσεων που υποβλήθηκαν, τη μοριοδότηση κάθε συμμετέχοντα ανά κριτήριο επιλογής και θα υπογράφεται και από τα τρία (3) μέλη της επιτροπής αξιολόγησης.

# **9. Διάρκεια και ωράριο της Πρακτικής Άσκησης**

Στο Τμήμα Λογιστικής και Χρηματοοικονομικής το διάστημα απασχόλησης ορίζεται σε δύο (2) μήνες πλήρους απασχόλησης (η πλήρης απασχόληση υπολογίζεται 40 ώρες εβδομαδιαίως). Εφόσον το πλήρες ωράριο των εργαζόμενων του Φορέα Απασχόλησης είναι διαφορετικό από το 8ωρο, αυτό μπορεί να αναπροσαρμόζεται.

Η Πρακτική Άσκηση εκπονείται κάθε χρόνο από 01/07 έως 31/08 ή/και σε διαφορετικό διάστημα κατόπιν σχετικής απόφασης της Συνέλευσης του Τμήματος, εφόσον υπάρχουν διαθέσιμες χρηματοδοτούμενες θέσεις.

Το παραπάνω διάστημα απασχόλησης ισχύει και για τους φοιτητές που θα συμμετάσχουν στο πρόγραμμα με χρηματοδότηση απευθείας από τους Φορείς.

Η διάρκεια της πρακτικής άσκησης δηλώνεται υποχρεωτικά στο σύστημα ΕΡΓΑΝΗ από τον Φορέα Απασχόλησης βάσει του υπογεγραμμένου Ιδιωτικού Συμφωνητικού Πρακτικής Άσκησης. Ο Φορέας Υλοποίησης της Πρακτικής Άσκησης υποχρεούται να αποστείλει το υποβεβλημένο έντυπο Ε3.5 στο Γραφείο Πρακτικής Άσκησης του Πανεπιστημίου τόσο κατά την έναρξη όσο και κατά την ολοκλήρωση της πρακτικής άσκησης του εκάστοτε φοιτητή/τριας.

Γενικά ο/η φοιτητής/τρια υποχρεούται να ακολουθεί το ωράριο εργασίας που θα του υποδείξει ο υπεύθυνος του Φορέα Υποδοχής, όπως και τους κανονισμούς ασφαλείας και εργασίας, καθώς και κάθε άλλη ρύθμιση ή κανονισμό που ισχύει για το προσωπικό́ του Φορέα.

Κατά τη διάρκεια εκπόνησης της ΠΑ, τόσο ο/η φοιτητής/τρια όσο και ο εκπρόσωπος του φορέα συντάσσουν ημερολόγιο / παρουσιολόγιο ΠΑ.

## **9α. Πρακτική Άσκηση μέσω ΕΣΠΑ**

Στην περίπτωση που η πρακτική άσκηση χρηματοδοτείται μέσω ΕΣΠΑ, το Γραφείο Πρακτικής Άσκησης λαμβάνει τα Πρακτικά Τοποθέτησης και Χρηματοδότησης ΠΑ φοιτητών μέσω ΕΣΠΑ της Επιτροπής ΠΑ του Τμήματος και συντάσσει αίτημα προς την Επιτροπή Ερευνών για έγκριση υπογραφής συμβάσεων ΠΑ φοιτητών μέσω ΕΣΠΑ. Μετά την έγκριση από την Επιτροπή Ερευνών υπογράφεται η σχετική σύμβαση.

Ο φορέας απασχόλησης υποχρεούται να δημοσιεύσει τη θέση ΠΑ που προσφέρει στο πληροφοριακό σύστημα ΑΤΛΑΣ.

Μετά την υπογραφή της σύμβασης και πριν τη λήξη της σύμβασης, η σύμβαση μπορεί να τροποποιηθεί κατόπιν αίτησης του Τμηματικού Υπεύθυνου, εισήγησης του Γραφείου Πρακτικής Άσκησης και έγκρισης της Επιτροπής Ερευνών. Η σύμβαση μπορεί να τροποποιηθεί μόνο ως προς το χρονικό διάστημα διεξαγωγής. Με ανάλογη διαδικασία η σύμβαση μπορεί να ακυρωθεί. Εφόσον αυτό συμβεί με υπαιτιότητα του/της φοιτητή/τριας, χάνεται η σειρά και η χρηματοδότηση δίνεται στον πρώτο/τη επιλαχών/ουσα βάσει της ανακοινωθείσας σειράς κατάταξης.

Σε άλλη περίπτωση ο φοιτητής/τρια μπορεί να προχωρήσει σε νέα επιλογή φορέα πρακτικής άσκησης. Η μηναία αποζημίωση ορίζεται ενιαία για όλα τα τμήματα και περιλαμβάνει την καθαρή μηνιαία αποζημίωση και τη μηνιαία ασφάλιση κατά κινδύνου. Η πληρωμή του/της φοιτητή/ριας πραγματοποιείται εφάπαξ μετά το πέρας της πρακτικής και μετά από έλεγχο ότι έχει ολοκληρώσει επιτυχώς όλες τις υποχρεώσεις.

# **10. Ολοκλήρωση Πρακτικής Άσκησης**

Ο ασκούμενος στο χώρο της Πρακτικής Άσκησης, υποχρεούται να ακολουθεί τους κανονισμούς ασφαλείας και εργασίας και κάθε άλλη ρύθμιση που ισχύει για το προσωπικό του φορέα υποδοχής. Η ΠΑ είναι πλήρους απασχόλησης και αφορά πενθήμερη εργασία. Ο φορέας απασχόλησης δεν μπορεί να απασχολεί τον φοιτητή υπερωριακά.

Κατά την διάρκεια της ΠΑ, ο ασκούμενος φοιτητής μπορεί να απουσιάσει δικαιολογημένα, για σοβαρούς λόγους, έως τόσες εργάσιμες ημέρες, όσο είναι η συνολική διάρκεια της ΠΑ του σε μήνες. Σε περίπτωση απουσίας μεγαλύτερης διάρκειας, η ΠΑ του φοιτητή παρατείνεται αναλογικά. Για την παράταση απαιτείται τροποποίηση της σύμβασης εργασίας, η οποία αφορά μόνο το χρονικό διάστημα διεξαγωγής.

Αυθαίρετες απουσίες ή παράβαση των κανονισμών του εργασιακού χώρου μπορούν να οδηγήσουν στη διακοπή της ΠΑ.

Σε περίπτωση που ο φορέας απασχόλησης δεν ακολουθεί σε γενικές γραμμές το πρόγραμμα απασχόλησης των ασκουμένων ή τους ετεροαπασχολεί, είναι δυνατόν, ύστερα από απόφαση της Επιτροπής ΠΑ του Τμήματος να διακοπεί η άσκηση στον συγκεκριμένο εργασιακό χώρο. Στην περίπτωση που ο ασκούμενος διαπιστώσει ότι δεν ασχολείται σε αντικείμενα της ειδικότητάς του, οφείλει να ενημερώσει τον επόπτη Καθηγητή του. Ο επόπτης αποφασίζει αν συντρέχει λόγος αλλαγής θέσης εργασίας ή όχι. Στην περίπτωση που συντρέχει λόγος, ο φοιτητής τοποθετείται σε άλλη θέση. Για το διάστημα που απασχολήθηκε ο φοιτητής, παίρνει την σχετική βεβαίωση από τον εργοδότη. Στην συνέχεια, πραγματοποιεί πρακτική άσκηση στη νέα θέση, μόνο για το διάστημα που υπολείπεται για την συμπλήρωση του απαιτούμενου χρονικού διαστήματος της πρακτικής άσκησης.

# **11. Βαθμολόγηση μαθήματος**

Η Πρακτική Άσκηση βαθμολογείται στην κλίμακα 0 έως 10. Ο τρόπος βαθμολόγησης της ΠΑ προκύπτει λαμβάνοντας υπόψη (α) την προφορική εξέταση του φοιτητή μετά την ολοκλήρωση της ΠΑ, (β) την έκθεση πεπραγμένων ΠΑ που συντάσσεται από τον φοιτητή και (γ) το ερωτηματολόγιο αξιολόγησης φοιτητή που συντάσσεται από τον φορέα απασχόλησης.

Ειδικότερα μετά την ολοκλήρωση της ΠΑ, ο Επόπτης Καθηγητής καλεί τους φοιτητές που πραγματοποίησαν την πρακτική τους άσκηση σε προφορική εξέταση. Εν συνεχεία ο Επόπτης Καθηγητής αφού λάβει υπόψη την έκθεση πεπραγμένων ΠΑ και την έκθεση αξιολόγησης του φοιτητή από τον Φορέα Υποδοχής, βαθμολογεί την Πρακτική Άσκηση στην κλίμακα 0 έως 10.

# **12. Δικαιώματα και υποχρεώσεις ασκούμενων φοιτητών**

Ο/Η ασκούμενος/η στο χώρο της Πρακτικής Άσκησης, υποχρεούται να ακολουθεί τους κανονισμούς ασφαλείας και εργασίας και κάθε άλλη ρύθμιση που ισχύει για το προσωπικό του Φορέα Υποδοχής.

Η πρακτική άσκηση πραγματοποιείται αποκλειστικά στους χώρους εγκατάστασης ή παροχής υπηρεσιών του Φορέα Υποδοχής στους οποίους ο ασκούμενος φοιτητής παρευρίσκεται. Αν ο ασκούμενος φοιτητής μετακινηθεί εκτός των άνω χώρων στο πλαίσιο της πρακτικής άσκησής του, τα έξοδα μετακίνησης και διαμονής βαρύνουν τον φορέα υποδοχής.

Η διάρκεια και το ωράριο της ΠΑ ορίζεται ρητά στην παράγραφο 9 του παρόντος Κανονισμού. Ο φορέας απασχόλησης δεν μπορεί να απασχολεί τον φοιτητή υπερωριακά.

Κατά την διάρκεια της ΠΑ, ο ασκούμενος φοιτητής μπορεί να απουσιάσει δικαιολογημένα, για σοβαρούς λόγους, έως τόσες εργάσιμες ημέρες, όσο είναι η συνολική διάρκεια της ΠΑ του σε μήνες.

Σε περίπτωση απουσίας μεγαλύτερης διάρκειας, η ΠΑ του φοιτητή παρατείνεται αναλογικά. Για την παράταση απαιτείται τροποποίηση της σύμβασης εργασίας, η οποία αφορά μόνο το χρονικό διάστημα διεξαγωγής.

Αυθαίρετες απουσίες ή παράβαση των κανονισμών του εργασιακού χώρου μπορούν να οδηγήσουν στη διακοπή της ΠΑ.

Σε περίπτωση που ο φορέας απασχόλησης δεν ακολουθεί σε γενικές γραμμές το πρόγραμμα απασχόλησης των ασκουμένων ή τους ετεροαπασχολεί, είναι δυνατόν, ύστερα από απόφαση της Επιτροπής ΠΑ του Τμήματος να διακοπεί η άσκηση στον συγκεκριμένο εργασιακό χώρο. Στην περίπτωση που ο ασκούμενος διαπιστώσει ότι δεν ασχολείται σε αντικείμενα της ειδικότητάς του, οφείλει να ενημερώσει τον επόπτη Καθηγητή του. Ο επόπτης αποφασίζει αν συντρέχει λόγος αλλαγής θέσης εργασίας ή όχι. Στην περίπτωση που συντρέχει λόγος, ο φοιτητής τοποθετείται σε άλλη θέση. Για το διάστημα που απασχολήθηκε ο φοιτητής, παίρνει την σχετική βεβαίωση από τον εργοδότη. Στην συνέχεια, πραγματοποιεί πρακτική άσκηση στη νέα θέση, μόνο για το διάστημα που υπολείπεται για την συμπλήρωση του απαιτούμενου χρονικού διαστήματος της πρακτικής άσκησης.

Στο τέλος της Πρακτικής Άσκησης, ο/η ασκούμενος/η φοιτητής/τρια υποχρεούται να υποβάλλει οποιαδήποτε στοιχείο / δικαιολογητικό του ζητηθεί από τον Επιστημονικά Υπεύθυνο και την Επιτροπή Πρακτικής Άσκησης, όπως π.χ. έντυπο αξιολόγησης του Προγράμματος Πρακτικής Άσκησης, έντυπο απογραφής, κ.λπ.

Ο Υπεύθυνος Τμήματος και η Επιτροπή Πρακτικής Άσκησης, στους οποίους υποβάλλονται τα παραπάνω αποφασίζει για την αποδοχή ή την απόρριψή των στοιχείων / δικαιολογητικών. Σε περίπτωση απόρριψης, μετά από αίτηση του ενδιαφερόμενου φοιτητή, η Συνέλευση του Τμήματος αποφασίζει οριστικά για τη διάρκεια και το αντικείμενο απασχόλησης που πρέπει να πραγματοποιηθούν συμπληρωματικά ή ακυρώνει την απόφαση απόρριψης του Επιστημονικά Υπεύθυνου και της Επιτροπής Πρακτικής Άσκησης και κάνει δεκτά τα στοιχεία / δικαιολογητικά.

# **13. Αποζημίωση - Ασφάλιση ασκούμενων φοιτητών**

## **13.1. Καταβολή Αποζημίωσης**

Η αποζημίωση του φοιτητή, καταβάλλεται πάντοτε μετά την ολοκλήρωση της Πρακτικής Άσκησης, μπορεί να βαρύνει το Εκπαιδευτικό Ίδρυμα (από σχετικό Έργο) ή το Φορέα Υποδοχής.

Στην περίπτωση που η αποζημίωση του φοιτητή καταβάλλεται από το Εκπαιδευτικό Ίδρυμα (Επιχειρησιακό Πρόγραμμα), το ύψος της καθορίζεται από τη Σύγκλητο μετά από εισήγηση του Ιδρυματικά Υπευθύνου (ή και της Ιδρυματικής Επιτροπής Πρακτικής Άσκησης, εφόσον αυτή έχει οριστεί) βάσει των περιορισμών που διέπουν το Επιχειρησιακό Πρόγραμμα.

Εφόσον η πρακτική άσκηση υλοποιείται με ιδιωτική χρηματοδότηση, στις περιπτώσεις πλήρους απασχόλησης το ελάχιστο ύψος της καθαρής αποζημίωσης του φοιτητή ορίζεται στα 280€ ανά μήνα. Σε κάθε περίπτωση το ποσό της ασφαλιστικής εισφοράς επιβαρύνει τον Φορέα Υποδοχής (βλ. 13.2).

## **13.2. Ασφάλιση Ασκουμένων**

Οι ασκούμενοι υπάγονται υποχρεωτικά στην ασφάλιση του ΕΦΚΑ. κατά κινδύνου ατυχήματος κατά το χρόνο της Πρακτικής τους Άσκησης σε επιχειρήσεις του Ιδιωτικού και Δημοσίου τομέα, σύμφωνα με την Εγκύκλιο του ΙΚΑ 44/2004, και το άρθρο 15 παράγραφος 10 του Ν. 3232/04.

Η ασφαλιστική εισφορά του ασκούμενου ανέρχεται σε ποσοστό 1% επί του Τ.Η. της 12ης ασφαλιστικής κλάσης του ΕΦΚΑ.

Στην περίπτωση χρηματοδότησης μέσω έργου του Πανεπιστημίου (πχ ΕΣΠΑ) η ασφαλιστική εισφορά δύναται να βαραίνει το έργο, ενώ σε κάθε άλλη περίπτωση τον Φορέα Υποδοχής.

Στην ειδική περίπτωση των Α.Μ.Ε.Α., που επιθυμούν να πραγματοποιήσουν Πρακτική Άσκηση, κατά τη διάρκεια της Πρακτικής τους Άσκησης, δε θα διακόπτεται το επίδομα που λαμβάνουν λόγω της αναπηρίας τους. Με αυτό τον τρόπο δεν καταστρατηγείται η αρχή της ισότητας ευκαιριών.

Οι φοιτητές κατά τη διάρκεια της Πρακτικής τους Άσκησης, εκτός από το δικαίωμα αποζημίωσης και ασφάλισής τους, δεν αποκτούν κανένα άλλο δικαίωμα εργασιακής ή συνταξιοδοτικής μορφής.

# **14. Προσωπικά δεδομένα**

Για την Πρακτική Άσκηση, συλλέγονται τα απαραίτητα δεδομένα για την αξιολόγηση των αιτήσεων, δημιουργία συμβάσεων, παρακολούθηση εξέλιξης καθώς και για την στατιστική ανάλυση και τους δείκτες που παρακολουθούνται στα πλαίσια της αξιολόγησης του Πανεπιστημίου Πελοποννήσου.

Επιπλέον, για την Πρακτική Άσκηση που χρηματοδοτείται μέσω ΕΣΠΑ, καθώς το πρόγραμμα συγχρηματοδοτείται από την Ευρωπαϊκή Ένωση, είναι υποχρεωτική η συλλογή στοιχείων για τους ωφελούμενους. Τα δεδομένα που συλλέγονται θα τύχουν επεξεργασίας από τις αρμόδιες υπηρεσίες (Ειδική Υπηρεσία Διαχείρισης Ε.Π. «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση», Δικαιούχος «Πανεπιστήμιο Πελοποννήσου»), για το σκοπό της παρακολούθησης του προγράμματος, προκειμένου να εξαχθούν στατιστικά στοιχεία (δείκτες) και για το σκοπό των προβλεπόμενων ερευνών και αξιολογήσεων, σύμφωνα με τις ισχύουσες νομοθετικές διατάξεις του ΕΚΤ.

Επίσης, σύμφωνα με τα οριζόμενα στα άρθρα 12 έως 22 του Κανονισμού (ΕΕ) 2016/679 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών καθώς και με τους κανόνες εφαρμογής του Kανονισμού, όπως αυτοί ορίζονται στο Ν.4624/2019, τα υποκείμενα των δεδομένων διατηρούν τα δικαιώματα ενημέρωσης και πρόσβασης, τα δικαιώματα διόρθωσης και διαγραφής (δικαίωμα στη λήθη), το δικαίωμα περιορισμού της επεξεργασίας, το δικαίωμα στη φορητότητα των δεδομένων, το δικαίωμα εναντίωσης και το δικαίωμα να μην υπόκεισθε σε απόφαση που λαμβάνεται αποκλειστικά βάσει αυτοματοποιημένης διαδικασίας.

1. Το νέο πληροφοριακό σύστημα προβλέπεται να τεθεί σε λειτουργία στο ακαδημαϊκό έτος 2022-23. [↑](#footnote-ref-1)
2. Επιπλέον των ακαδημαϊκών κανόνων που τίθενται στον οδηγό σπουδών, ο/η φοιτητής/τρια δεν μπορεί να αναλάβει πρακτική άσκηση εάν (α) εργάζεται με σχέση εργασίας πλήρους ωραρίου, (β) βρίσκεται στη διάρκεια της στρατιωτικής θητείας [↑](#footnote-ref-2)
3. Δείτε <https://www.efka.gov.gr/el/menoy/kentro-pistopoieses-anaperias-kepa> -Σύμφωνα με τον Νόμο 3863/2010 δημιουργήθηκε το Κέντρο Πιστοποίησης Αναπηρίας (ΚΕ.Π.Α.), για την εξασφάλιση της ενιαίας υγειονομικής κρίσης όσον αφορά στον καθορισμό του βαθμού αναπηρίας των ασφαλισμένων όλων των ασφαλιστικών φορέων, συμπεριλαμβανομένου του Δημοσίου, καθώς και των ανασφάλιστων, για τους οποίους απαιτείται η πιστοποίηση της αναπηρίας. Έργο των ΚΕΠΑ Υγειονομικών Επιτροπών (του ΚΕ.Π.Α.) είναι:

   Ο καθορισμός του ποσοστού αναπηρίας για σύνταξη αναπηρίας.

   Ο χαρακτηρισμός ατόμων ως ΑΜεΑ.

   Ο καθορισμός ποσοστού αναπηρίας για όλες τις κοινωνικές και οικονομικές παροχές ή διευκολύνσεις, για τις οποίες απαιτείται γνωμάτευση αναπηρίας και τις οποίες δικαιούνται από την πολιτεία τα άτομα με αναπηρία. [↑](#footnote-ref-3)
4. Ο/Η φοιτητής/τρια δεν μπορεί να επιλέξει θέση πρακτικής άσκησης σε φορέα όπου στοιχειοθετείται συγγένεια (Β’ βαθμού και άνω, σε ευθεία γραμμή, πλάγια γραμμή και εξ’ αγχιστείας) όπως και συζυγική σχέση με το νόμιμο εκπρόσωπο της επιχείρησης. Επίσης, σε κάθε περίπτωση συγγένειας Β’ βαθμού και άνω όπως και συζυγικής σχέσης με άλλο πρόσωπο απασχολούμενο στον φορέα – επιχείρηση, το πρόσωπο αυτό δεν μπορεί να ορισθεί ως επόπτης εκ μέρους του Συνεργαζόμενου Φορέα. [↑](#footnote-ref-4)